2. ปัจจัยความเสี่ยง

การดำเนินธุรกิจของบริษัท มีปัจจัยความเสี่ยงที่อาจจะมีผลกระทบโดยตรงต่อบริษัท
ดังรายละเอียดต่อไปนี้

ความเสี่ยงด้านการจัดหาวัตถุดิบและการจัดการห่วงโซ่อุปทาน (Supply Chain)

แม้สถานการณ์เศรษฐกิจโลกในปี 2552 ที่ผ่านมา มีทิศทางที่ดีขึ้น
แต่เมื่อเกิดวิกฤตเศรษฐกิจในภูมิภาคยุโรปในหลายประเทศในระหว่างปี 2554
ส่งผลให้เศรษฐกิจโลกมีความเปราะบาง สถานบันการเงิน นักลงทุน รวมถึงผู้ดำเนินธุรกิจ
มีความระมัดระวังในการดำเนินธุรกิจมากขึ้น ดังนั้น
แหล่งวัตถุดิบด้านชิ้นส่วนอิเล็กทรอนิกส์จึงขาดแคลนต่อเนื่องจากการชลอการผลิตของบริษัทผู้จำหน่ายวัตถุดิบ
ในขณะที่ความต้องการสินค้าอุปโภคยังคงปรับตัวสูงขึ้น
บริษัทได้รับผลกระทบจากการจัดหาแหล่งวัตถุดิบเช่นกัน
แต่บริษัทได้ดำเนินนโยบายที่เน้นการกระจายแหล่งซื้อวัตถุดิบและสำรองวัตถุดิบในปริมาณที่เพียงพอต่อความต้องการของลูกค้า
รวมถึงการกำหนดข้อตกลงกับลูกค้าถึงความชัดเจนในการบริหารจัดการซื้อวัตถุดิบร่วมกัน
เนื่องจากวัตถุดิบบางรายการเป็นวัตถุดิบเฉพาะสำหรับลูกค้า อีกทั้ง
บริษัทมีบริษัทย่อยในต่างประเทศเป็นศูนย์จัดหาแหล่งวัตถุดิบด้วยเช่นกัน
จึงทำให้มั่นใจได้ว่าบริษัทมีวัตถุดิบเพียงพอและทันเวลาต่อการผลิต อย่างไรก็ตาม
บริษัทคงนโยบายติดตามสถานการณ์และร่วมกับลูกค้าและผู้ผลิตวัตถุดิบในการวางแผนห่วงโซ่อุทานอย่างต่อเนื่องและใกล้ชิด
เพื่อลดผลกระทบและความเสี่ยงจากการขาดแคลนวัตถุดิบดังกล่าว

ความเสี่ยงด้านแรงงานที่มีคุณภาพและการควบคุมต้นทุน

แม้เศรษฐกิจโลกจะมีความเปราะบาง แต่การปรับตัวที่ดีขึ้นของภาคอุตสาหกรรมในประเทศไทย
ส่งผลให้มีความต้องการแรงงานเพิ่มมากขึ้น นอกจากนี้
การปรับขึ้นค่าแรงงานขั้นต่ำตามนโยบายของภาครัฐ
อาจส่งผลให้เกิดภาวะขาดแคลนแรงงานที่มีคุณภาพ ในขณะที่ต้นทุนการผลิตปรับตัวสูงขึ้น
บริษัทได้ตระหนักถึงความเสี่ยงด้านแรงงานและการควบคุมต้นทุน ดังนั้น
บริษัทจึงให้ความสำคัญต่อการพัฒนาทักษะพนักงานเพื่อเพิ่มผลิตผล ลดต้นทุนและคงคุณภาพของผลิตภัณฑ์
บริษัทได้จัดให้มีอบรมพัฒนาบุคคลากรให้มีทักษะหลายด้าน (Multi Skill)
และการปรับปรุงกระบวนการผลิตโดยใช้หลักการของ Lean และ Six Sigma อย่างต่อเนื่อง

ความเสี่ยงด้านการจัดเก็บหนี้จากลูกค้า

ลูกค้าส่วนใหญ่ของบริษัทเป็นลูกค้าในต่างประเทศ
การติดตามข่าวสารสถานการณ์การเปลี่ยนแปลงทางธุรกิจและตรวจสอบด้านการเงินของลูกค้าแต่ละรายอย่างใกล้ชิด
ผ่านแหล่งผู้ให้บริการที่น่าเชื่อถือ รวมทั้งสถานการณ์ทางด้านเศรษฐกิจของประเทศต่าง ๆ
ที่เป็นฐานที่ตั้งของลูกค้า โดยเฉพาะในภูมิภาคยุโรปและสหรัฐอเมริกา
ซึ่งอาจส่งผลให้เกิดความเสี่ยงด้านการจัดเก็บหนี้กับลูกค้าที่มีลักษณะเป็นการขายเชื่อ
ดังนั้นบริษัทจึงทบทวนการให้วงเงินและระยะเวลาเครดิตอย่างเข้มงวดอยู่เสมอ
และการติดต่อสื่อสารกับลูกค้าอย่างใกล้ชิดและสม่ำเสมอ
สำหรับลูกค้าเดิมที่มีความเสี่ยงในการเรียกเก็บหนี้และลูกค้ารายใหม่ที่พิจารณาแล้วว่ามีปัจจัยที่อาจก่อให้เกิดความเสี่ยงในการเรียกเก็บหนี้
บริษัทจะทำการตกลงกับลูกค้าให้ชำระค่าสินค้าล่วงหน้า หรือขอให้จัดทำเลตเตอร์ออฟเครดิต
(Letter of Credit) หรือเลตเตอร์ออฟเครดิตเพื่อการค้ำประกัน (Stand-By Letter of
Credit) หรือหนังสือค้ำประกันโดยธนาคาร (Bank Guarantee) แล้วแต่กรณี

ความเสี่ยงจากอัตราแลกเปลี่ยน

บริษัทมีรายการซื้อวัตถุดิบและเครื่องจักร
และรายการขายสินค้าส่วนใหญ่จากต่างประเทศเป็นเงินสกุลดอลลาร์สหรัฐอเมริกา
บริษัทจึงบริหารจัดการความเสี่ยงด้านอัตราแลกเปลี่ยนนี้โดยวิธีธรรมชาติ (Natural Hedge)
โดยบริษัทมีบัญชีธนาคารที่เป็นเงินสกุลดอลล่าห์สหรัฐอเมริกา เพื่อรองรับรายการดังกล่าว นอกจากนี้
บริษัทยังได้มีการจัดทำสัญญาซื้อขายเงินตราต่างประเทศล่วงหน้า (Forward Exchange
Contract) เพิ่มเติมในส่วนที่แตกต่าง
เพื่อป้องกันความเสี่ยงจากการความผันผวนของตลาดเงินตราต่างประเทศและค่าเงินบาท

ความเสี่ยงด้านธุรกิจ

การดำเนินธุรกิจโดยอิงการขายให้กับกลุ่มลูกค้ารายใหญ่
ยังถือเป็นความเสี่ยงทางด้านธุรกิจที่บริษัทให้ความสำคัญ
เพื่อลดความเสี่ยงดังกล่าวที่อาจเกิดขึ้นจากการเปลี่ยนแปลงของกลุ่มลูกค้ารายใหญ่
บริษัทยังคงดำเนินนโยบายขยายฐานลูกค้ารายใหม่และการกระจายลูกค้าระหว่างภูมิภาคมากขึ้น
บริษัทมีฐานลูกค้าใน ภูมิภาคยุโรป ภูมิภาคอเมริกาและภูมิภาคเอเชียแปซิฟิก คิดเป็นสัดส่วนร้อยละ
54 ร้อยละ 26 และร้อยละ 20 ในปี 2554 เปรียบเทียบกับร้อยละ 38 ร้อยละ 29 และร้อยละ
33 ในปี 2553 ตามลำดับ

ความเสี่ยงด้านภัยธรรมชาติ

ในช่วงระยะเวลาไม่กี่ปีที่ผ่านมา ประเทศไทยและประเทศต่าง ๆ
ทั่วโลกประสบกับภัยภิบัติทางธรรมชาติที่รุนแรงมากขึ้น โดยเฉพาะในปี 2554
ซึ่งประเทศไทยได้รับผลกระทบอย่างรุนแรงจากวิกฤตการณ์อุทกภัย
ถึงแม้บริษัทจะไม่ได้รับความเสียหายโดยตรงจากภัยภิบัติดังกล่าว
แต่บริษัทก็ได้ตระหนักดีถึงความเสี่ยงด้านภัยธรรมชาติที่อาจมีขึ้นและรุนแรงขึ้น
โดยบริษัทได้มีการทำกรมธรรม์ประกันภัยที่ครอบคลุมทรัพย์สินของบริษัททั้งต่ออาคาร เครื่องจักร
อุปกรณ์ และสินค้าคงคลัง ไว้แล้ว นอกจากนี้ บริษัทได้จัดให้มีการวางแผนธุรกิจต่อเนื่อง
(Business Continuity Planning)
เพื่อรองรับสถานการณ์ป้องกันความเสียหายจากทรัพย์สินและพนักงานของบริษัทด้วย